ผู้รับบำนาญเฮ รับเงินเพิ่ม 5%
กรมบัญชีกลางพร้อมโอนเงินเพิ่ม 5% ให้ผู้รับบำนาญ วันที่ 22 เม.ย.นี้ หลังครม.มีมติให้ปรับเงินเดือนค่าจ้างข้าราชการ ลูกจ้าง พนักงานข้าราชการ5%
21 เม.ย. 2554

กรมบัญชีกลางพร้อมโอนเงินเพิ่ม 5% ให้ผู้รับบำนาญ วันที่ 22 เม.ย.นี้ หลังครม.มีมติให้ปรับเงินเดือนค่าจ้างข้าราชการ ลูกจ้าง พนักงานข้าราชการ5%
นายรังสรรค์  ศรีวรศาสตร์ อธิบดีกรมบัญชีกลาง เปิดเผยว่า ตามที่คณะรัฐมนตรีมีมติให้ปรับเงินเดือนค่าจ้างเพิ่ม 5% ให้แก่ข้าราชการ ลูกจ้าง พนักงานราชการ ตั้งแต่วันที่ 1 เม.ย. 2554 ไปแล้ว  โดยยังรวมไปถึงผู้รับเบี้ยหวัดบำนาญด้วย ซึ่งการปรับของผู้รับเบี้ยหวัดบำนาญจะได้รับเป็นเงินช่วยค่าครองชีพ หรือเงิน ชคบ. ซึ่งกรมบัญชีกลางได้เสนอแก้ไขพระราชกฤษฎีกาเงินช่วยค่าครองชีพผู้รับเบี้ยหวัดบำนาญเรียบร้อยแล้ว
นายรังสรรค์ กล่าวว่า สำหรับวิธีคำนวณในการปรับเงินเพิ่มนั้น จะคิดเพิ่มให้ 5% ของเงินเบี้ยหวัดหรือบำนาญรวมกับเงิน ชคบ. ที่รับอยู่เดิม การปรับเพิ่มครั้งนี้จะต่างกับที่ผ่านมา คือเดิมจะไม่นำเงิน ชคบ. มารวม แต่ครั้งนี้นำมารวมด้วย ทำให้ได้รับเงินปรับเพิ่มมากขึ้น มีผลตั้งแต่เดือนเม.ย. 2554 เป็นต้นไป  ซึ่งขณะนี้ทางกรมบัญชีกลางได้ดำเนินการเตรียมโอนเงินเข้าบัญชีผู้รับเบี้ยหวัดบำนาญในวันที่ 22 เม.ย.นี้ 
ปัจจุบันมีผู้รับเบี้ยหวัดบำนาญ จำนวน 4.51 แสนราย เงินบำนาญเดือนละ 7,620 ล้านบาท  เงินเพิ่ม 5%  จำนวน 381 ล้านบาทต่อเดือน  รวมจ่ายเงินเบี้ยหวัดบำนาญและเงิน ชคบ.  แต่ละเดือน  8,001 ล้านบาท  หรือปีละประมาณ 9.6 หมื่นล้านบาท